Document ID: 32007R0622

РЕГЛАМЕНТ (ЕО) № 622/2007 НА КОМИСИЯТА
oт 5 юни 2007 година
за определяне на условията за експериментален риболов на змиорки през 2007 г. в Северно море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение на корабите на Общността във води, за които се изискват ограничения върху улова (1), и по специално приложение IA към него,
като има предвид, че:
(1)
Ограниченията на улова при експериментален риболов на змиорки в зона IV на ICES са определени в приложение IA към Регламент (ЕО) № 41/2007. В съответствие с бележките под линия, които придружават съответните ограничения на улова в посоченото приложение, Комисията може да определи условията, при които може да бъде осъществяван уловът за определените квоти за експериментален риболов на змиорки.
(2)
Съгласно точка 1 от приложение IIГ към Регламент (ЕО) № 41/2007 условията, определени в посоченото приложение, следва да се прилагат спрямо риболовните кораби на Общността, извършващи улов в зони IIIа и IV на ICES и във водите на Общността от зона IIа на ICES с дънни тралове, сейнери с кош или подобни теглени риболовни съоръжения с размер на отворите по-малък от 16 мм. Ако не е посочено друго, или като резултат от консултации или споразумения между Общността и Норвегия, тези условия са приложими и за риболовните кораби на трети страни, които имат разрешение за риболов на змиорки във водите на Общността в зона IV на ICES.
(3)
Змиорката е риба от запасите на Северно море, общ ресурс с Норвегия, който понастоящем не се управлява заедно. Вследствие на консултациите от 30 март 2007 г. между Общността и Норвегия бе постигнато споразумение за условията на експерименталния риболов на змиорки в Северно море. Това споразумение следва да бъде въведено в законодателството на Общността.
(4)
С цел да се определят колкото е възможно по-скоро условията за риболов на змиорки съгласно точка 8 от приложение IIГ към Регламент (ЕО) № 41/2007, експерименталният риболов се провежда през април и първата половина на май. Ето защо е необходимо да бъдат създадени колкото е възможно по-скоро условия за експериментален риболов на змиорки в Северно море за 2007 г.,
ПРИЕ НАСТОЯЩИЯ РЕГЛАМЕНТ:
Член 1
Предмет и приложно поле
1. Настоящият регламент определя условията, при които за квотите за експериментален риболов на запаси от змиорки, определени в приложение IA към Регламент (ЕО) № 41/2007, може да се извършва улов през 2007 г. в зона IV на ICES.
2. Условията, предвидени в настоящия регламент, следва да се прилагат в допълнение към условията, установени в приложение IIГ към Регламент (ЕО) № 41/2007.
Член 2
Списък на риболовните кораби на Общността
1. След влизането в сила на настоящия регламент заинтересованите държави-членки следва незабавно да предадат на Комисията списък на плаващите под техния флаг риболовни кораби, които възнамеряват да участват в експерименталния риболов на змиорки в норвежки води от зона IV на ICES, който да съдържа името, регистрационния номер и международната радиопозивна на всеки риболовен съд.
2. Въз основа на получената в съответствие с параграф 1 информация Комисията ще състави списък на всички риболовни кораби на Общността, които възнамеряват да участват в експерименталния риболов на змиорки в норвежки води и ще го предаде на Норвегия.
Член 3
Доклад за улова от риболовни кораби на Общността и на Норвегия
1. Риболовните кораби на Общността следва да изпращат доклад за извършения улов на Дирекцията по риболов в Норвегия на всеки три дни след първото навлизане на риболовния съд в норвежки води, всеки път, когато възнамеряват да ловят змиорки или имат на борда мрежа с трал с размер на отворите по-малък от 16 мм.
2. В допълнение към докладите за улова на влизане и улова на излизане, предадени в съответствие с приложение VI към Регламент (ЕО) № 41/2007, норвежките риболовни кораби следва да изпращат на Комисията доклад за улов на всеки три дни след първото навлизане на риболовния съд във води на Общността, всеки път, когато възнамеряват да ловят змиорки или имат на борда мрежа с трал с размер на отворите по-малък от 16 мм.
Член 4
Достъп до VMS-информация за риболовните кораби на Общността
Държавите-членки следва да предоставят на разположение на своите научни специалисти, участващи в съответните работни групи на ICES, или ако няма такива, пряко на работната група, VMS-данните за риболовните съдове, плаващи под техния флаг и участващи в експерименталния улов на змиорки.
Член 5
Закриване на експерименталния риболов за норвежки риболовни кораби
1. Експерименталният риболов на змиорки от норвежки риболовни кораби във води на Общността от зона IV на ICES е разрешен след 6 май 2007 г., при условие че:
а)
30 % от общото риболовно усилие, приложено от Норвегия през 2005 г. не е използвано изцяло; и
б)
не е достигнато определеното количество от 20 000 тона, разрешено за улов.
2. Риболовното усилие, прилагано от норвежки риболовни кораби, не бива да надвишава 25 кораба, всеки от които трябва да извършва не повече от едно неколкодневно плаване.
Член 6
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 юни 2007 година.

Labels: 11
20
6
12
18